Hjemmesiden Det Sorte Register flytter til Tyskland.

De danske myndigheder får næppe held til at lukke den kontroversielle hjemmeside Det Sorte Register. Ifølge stifter Ole Eli Christiansen flytter både han og hjemmesiden nemlig til Tyskland d.1. marts. Tidligere mandag kom det frem at borgmester Knud Kristensen fra Vesthimmerlands Kommune har fået nok af at blive hængt ud på siden, og derfor vil have siden lukket. - Vi mener selv at den er fuldt lovlig, og at der derfor ikke er noget at komme efter, men vi har alligevel planer om at flytte til Tyskland, og så kan datatilsynet ikke røre os, siger Ole Eli Christiansen til TV2/Nord. Hjemmesiden Det Sorte Register registrerer kommunale medarbejdere, politifolk, advokater med flere, med påstande om blandt andet magtmisbrug, ulovlig omgang med betroede midler og pligtforsømmelse, men kommer ikke med dokumentation for de påstande, der bliver fremført på siden.